אורן חסון

אורן חסון (נולד בשנת 1971) הוא איש עסקים ישראלי. בעבר שימש כיושב ראש ההתאחדות לכדורגל בישראל, יושב ראש מנהלת הליגות לכדורגל, כמנכ"ל מנהלת הליגות לכדורגל וכיושב ראש ומנכ"ל חברת יפנאוטו.

ביוגרפיה
חסון נולד וגדל בתל אביב, למד בתיכון אליאנס בעיר ואת שירותו הצבאי בצה"ל עשה ביחידת נ"מ.

בעל תואר ראשון בחשבונאות ותואר שני במנהל עסקים מהמרכז האקדמי פרס.

חסון החל את דרכו בשוק יבואני הרכב בישראל בחברת סמל"ת, שם הגיע עד לתפקיד סמנכ"ל שיווק ומכירות. בשנת 2009, לאחר שזיכיון הייבוא של רכבי קיה עבר מידי חברת סמל"ת לידי חברת טלקאר, עזב חסון את חברת סמל"ת ועבר לשמש כמנהל מותג קיה בחברת טלקאר.

בשנת 2010 מונה חסון למנכ"ל חברת יפנאוטו, ושימש בתפקיד במהלך משברים גדולים אותם חוותה החברה. ב-7 באפריל 2014 מונה חסון ליו"ר חברת יפנאוטו.

בחודש אוגוסט 2014, עם הקמת מנהלת הליגות לכדורגל, מונה חסון למנכ"ל המנהלת. בחודש דצמבר 2016, לאחר עזיבתו של יו"ר מנהלת הליגות הראשון, יורם באומן, מונה חסון ליו"ר מנהלת הליגות, וב-19 בדצמבר 2017 סיים את תפקידו כיו"ר.

ב-30 באוקטובר 2019 מונה חסון ליו"ר ההתאחדות לכדורגל בישראל. ב-27 בדצמבר 2022 נערכו שוב בחירות לתפקיד יו״ר ההתאחדות בהן ניצח שינו זוארץ וסיים את תפקידו בדצמבר 2022.

חסון נשוי ואב לארבעה, ומתגורר ברמת השרון.

בצעירותו היה חבר בלהקת צעירי תל אביב, ואף השתתף בסדרה הראשונה של הלהקה "החופש האחרון" ששודרה בערוץ הראשון בשנת 1989.

קישורים חיצוניים

הערות שוליים

חברי להקת צעירי תל אביב
אנשי עסקים ישראלים
מנכ"לים ישראלים
בוגרי תיכון אליאנס (תל אביב)
רמת השרון: אישים
ישראלים שנולדו ב-1971